Komission tiedonanto Lufthansan, SAS:n ja United Airlinesin välisestä liittoutumasta (asiat COMP/D-2/36.201, 36.076 ja 36.078 - EY:n perustamissopimuksen 85 artiklan (ent. 89 artikla) mukainen menettely)

(2002/C 181/02)

(ETA:n kannalta merkityksellinen teksti)

1. MENETTELY

1. Komissio aloitti 3 päivänä heinäkuuta 1996 EY:n perustamissopimuksen 85 artiklan (ent. 89 artikla) mukaisen menettelyn, jonka tarkoituksena oli tutkia, ovatko toisaalta Lufthansan ja United Airlinesin ja toisaalta SAS:n ja United Airlinesin välillä tehdyt koordinointisopimukset EY:n kilpailulainsäädännön mukaisia(1). Komissio aloitti 18 päivänä syyskuuta 1996 vastaavanlaisen menettelyn Lufthansan, SAS:n ja United Airlinesin kolmenvälisen koordinointisopimuksen tutkimiseksi(2).

2. Komission menettelyssä tutkitaan Lufthansan, SAS:n ja United Airlinesin (jäljempänä "osapuolet") koordinointisopimuksia siltä osin, kuin ne liittyvät Euroopan yhteisön ja Yhdysvaltojen väliseen matkustajalentoliikenteeseen. Tutkimukset eivät koske osapuolten välisiä yhteistyösopimuksia, jotka liittyvät muuhun maailmaan tai rahtipalveluihin.

3. Komissio julkaisi 2 päivänä lokakuuta 1996 Euroopan yhteisöjen virallisessa lehdessä(3) yhteenvedon sopimuksista ja kehotti jäsenvaltioita ja muita asianomaisia esittämään huomautuksensa.

4. Komissio toimitti osapuolille 28 päivänä heinäkuuta 1998 luonnoksen EY:n perustamissopimuksen 85 artiklan 1 kohdan mukaiseksi ehdotukseksi. Ehdotusluonnoksessa esitetään komission alustavana kantana, että kyseiset sopimukset (jäljempänä "liittoutuma") olivat EY:n perustamissopimuksen 81 artiklan 1 kohdan vastaisia. Ehdotusluonnoksessa todetaan 81 artiklan periaatteita kokonaisuutena soveltaen, että rikkomisen lopettamiseksi on toteutettava lainsäädäntöön perustuvia asianmukaisia toimenpiteitä, jotta asian kannalta merkityksellisille markkinoille saataisiin riittävästi kilpailua. Ehdotusluonnoksessa kuvaillaan komission kaavailemia toimenpiteitä ja kehotetaan osapuolia esittämään huomautuksensa komission alustavasta arviosta ja toimenpide-ehdotuksista.

5. Saadakseen jäsenvaltioiden ja muiden asianomaisten huomautukset komissio julkaisi 30 päivänä heinäkuuta 1998 Euroopan yhteisöjen virallisessa lehdessä(4) tiedonannon, jossa esitetään kaavaillut toimenpiteet ja huomautetaan, että ehdotusluonnoksen toimittaminen osapuolille ja tiedonannon julkaiseminen ovat vain alustavia menettelyvaiheita, jotka eivät vaikuta komission lopulliseen kantaan siitä, onko liittoutuma EY:n kilpailulainsäädännön mukainen.

6. Sekä osapuolet että useat muut asianomaiset toimittivat kirjallisia huomautuksia komissiolle. Asiasta järjestettiin kuulemistilaisuus 14 ja 15 päivänä joulukuuta 1998. Komissio kävi asiaan liittyvät kysymykset uudelleen läpi saamiensa huomautusten perusteella ja aloitti neuvottelut osapuolten kanssa sekä keskustelut sääntelyviranomaisten kanssa.

2. OSAPUOLET

Lufthansa

7. Lufthansa AG (jäljempänä "Lufthansa") on Lufthansa-konsernin hallintayhtiö, josta noin 90 prosenttia on yksityisten sijoittajien ja 10 prosenttia MGL:n (Gesellschaft für Luftverkehrswerke) omistuksessa. Sen liikevaihto vuonna 2000 oli 15,2 miljardia euroa. Lufthansan päälentoasemat ovat Frankfurt am Main ja München. Vuonna 2000 Lufthansaa käytti noin 47 miljoonaa matkustajaa. Lufthansa on maailmanlaajuisesti EU:n toiseksi suurin lentoyhtiö British Airwaysin jälkeen.

SAS

8. Scandinavian Airline Systems (jäljempänä "SAS") on yhteenliittymä, jonka omistavat SAS Sverige AB (3/7), SAS Danmark A/S (2/7) ja SAS Norge ASA (2/7). Kaikki kolme yhtiötä ovat puoliksi valtion ja puoliksi yksityisen sektorin omistuksessa. SAS:n liikevaihto vuonna 2000 oli 4,9 miljardia euroa. Yhtiön päälentoasemat ovat Tukholma, Kööpenhamina ja Oslo. Vuonna 1999 SAS:llä lensi noin 22,2 miljoonaa matkustajaa.

United Airlines

9. United Airlines (jäljempänä "United") on UAL Corporationin kokonaan omistama tytäryhtiö. Unitedin työntekijät ja kaksi ammattiliittoa omistavat 55 prosenttia emoyhtiöstä. United on maailman johtavia lentoyhtiöitä. Sen liikevaihto vuonna 1999 oli noin 18 miljardia Yhdysvaltain dollaria. Unitedin päälentoasemat ovat Chicago (O'Hare), Denver, Los Angeles, San Francisco ja Washington (Dulles). Vuonna 1999 Unitedilla lensi noin 82,8 miljoonaa matkustajaa.

10. Kaikki kolme osapuolta ovat Star Alliance -liitoutuman jäseniä(5).

3. LIITTOUTUMASOPIMUKSET

11. Asiassa on kyse seuraavista sopimuksista(6):

i) Lufthansan ja Unitedin 9 päivänä tammikuuta 1996 tekemä sopimus liittoutuman laajentamisesta. Sopimuksella laajennettiin ja tehostettiin 3 päivänä lokakuuta 1993 tehtyä Lufthansan ja Unitedin aikaisempaa sopimusta.

ii) SAS:n ja Unitedin 28 päivänä kesäkuuta 1996 tekemä sopimus liittoutuman laajentamisesta. Sopimuksella laajennettiin ja tehostettiin 1 päivänä syyskuuta 1995 tehtyä SAS:n ja Unitedin aikaisempaa sopimusta.

iii) Lufthansan, SAS:n ja Unitedin 9 päivänä elokuuta 1996 tekemä koordinointisopimus. Sen mukaan sopimuspuolet keskustelevat toiminnoista, joita ne toteuttavat tai suunnittelevat liittoutuman tai liittoutumien perustamisen tai käytännön toteuttamisen yhteydessä, ja koordinoivat näitä toimintoja.

12. Sopimuksilla perustettiin kolmen sopimuspuolen välinen pitkäaikainen liittoutuma, jonka puitteissa ne koordinoivat kaupallista ja operatiivista toimintaansa sekä markkinointiaan, mutta säilyttävät oman yritysidentiteettinsä. Sopimuspuolet koordinoivat toimintaansa muun muassa seuraavilla aloilla: reitti- ja aikataulusuunnittelu, markkinointi-, mainonta-, myynti- ja jakeluverkostojen perustaminen ja hallinnointi, matkatoimistojen provisioiden ja muiden vastaavien palkkioiden yhteensovittaminen, yhteisen tuotemerkin, logon ja liikemerkin luominen, yhteisten tunnusten käyttäminen, hinnoittelu, paikkavalvonta ja tulojenhallinta, tulojen jakaminen, tietojärjestelmien, tietotekniikan ja jakelukanavien yhdistäminen ja kehittäminen, kanta-asiakasohjelmien yhteensovittaminen sekä lentoasematilojen ja -palvelujen yhteiskäyttö.

4. KYSEESSÄ OLEVAT PALVELUT

13. Kaikki osapuolet tarjoavat reittihenkilöliikenteen palveluja ETA:n ja Yhdysvaltojen välillä. Liittoutuma saattaa vaikuttaa kilpailuun erityisesti osapuolten päälentoasemien välisillä suorilla reiteillä Frankfurt-Chicago, Frankfurt-Washington, Frankfurt-Los Angeles, Frankfurt-San Francisco ja Kööpenhamina-Chicago, joilla osapuolet olivat toistensa todellisia tai potentiaalisia kilpailijoita ennen liittoutuman perustamista.

14. Osapuolten toiminnot olivat osittain päällekkäisiä ennen liittoutuman perustamista reiteillä Frankfurt-Chicago ja Frankfurt-Washington, joilla sekä Lufthansalla että Unitedilla oli suoria lentoja. Vain yhdellä muulla lentoyhtiöllä on suoria lentoja Frankfurtin ja Chicagon välillä, ja osapuolten yhteenlaskettu markkinaosuus tällä reitillä on yli 70 prosenttia. Frankfurtin ja Washingtonin välillä ei yhdelläkään muulla yhtiöllä ole suoria lentoja, ja osapuolten yhteenlaskettu markkinaosuus on yli 95 prosenttia.

15. Ennen liittoutuman perustamista Lufthansalla oli välilaskuttomia lentoja reiteillä Frankfurt-Los Angeles ja Frankfurt-San Francisco ja SAS:llä reitillä Kööpenhamina-Chicago. Yhdelläkään toisella lentoyhtiöllä ei ole suoria lentoja näillä reiteillä, ja osapuolten yhteenlaskettu markkinaosuus on 55-80 prosenttia.

16. Osapuolten mukaan näiden reittien vuotuiset matkustajamäärät ovat seuraavat: 306869 (Frankfurt-Chicago), 225152 (Frankfurt-Washington), 212245 (Frankfurt-Los Angeles), 208871 (Frankfurt-San Francisco) ja 54665 (Kööpenhamina-Chicago)(7).

5. OSAPUOLTEN VÄITTEET

17. Osapuolet esittävät, että siltä osin kuin kaupunkiparit muodostavat tämän asian kannalta merkitykselliset markkinat, liittoutuma rajoittaa kilpailua ainoastaan, jos voidaan osoittaa, että sen jäsenten välillä todella käytiin tai olisi voitu käydä merkityksellistä kilpailua ennen liittoutuman syntymistä. Osapuolten mukaan United Airlines ei ollut potentiaalinen markkinoille tulija yhdelläkään niistä kolmesta reitistä, jonka lähtö- ja määräpaikat ovat molemmat päälentoasemia ja joilla Lufthansalla (Frankfurt-Los Angeles ja Frankfurt-San Francisco) tai SAS:llä (Kööpenhamina-Chicago) oli välilaskuttomia lentoja(8). Osapuolten mukaan pelkästään se seikka, että reitin lähtö- tai määräpaikka oli Unitedin päälentoasema, ei riittänyt tekemään Unitedista potentiaalista markkinoille tulijaa ennen liittoutuman perustamista.

18. United on esittänyt tässä yhteydessä omaan QSI-malliinsa(9) perustuvia tietoja. Mallia käytetään arvioitaessa, olisiko jonkin kaupunkiparin väliselle suoralle reittilennolle mahdollista saada riittävästi matkustajia, jotta liikennöinnin aloittaminen olisi kannattavaa. Unitedin oman käsityksen mukaan liittoutuman ei voida katsoa johtaneen sen poistumiseen potentiaalisena kilpailijana reiteillä Chicago-Kööpenhamina, Frankfurt-Los Angeles tai Frankfurt-San Francisco, eikä siis ole perusteita toteuttaa toimenpiteitä, joilla korjattaisiin näitä kolmea kaupunkiparia koskevan kilpailun väitetty estäminen.

19. Siltä varalta että komissio kaikesta huolimatta päättelisi liittoutuman kuuluvan EY:n perustamissopimuksen 81 artiklan 1 kohdan soveltamisalaan, osapuolet ovat toimittaneet seuraavat perustelut tukeakseen kantaansa, jonka mukaan EY:n perustamissopimuksen 81 artiklan 3 kohdan edellytykset täyttyvät(10).

i) Lentopalvelujen tarjonnan ja jakautumisen parantuminen ja taloudellinen kehittäminen

20. Osapuolet katsovat pystyvänsä liittoutuman ansiosta tarjoamaan matkustajille entistä kilpailukykyisemmän reittiverkon etenkin Euroopan ja Yhdysvaltain välillä kolmen aiemman verkon yhdistämisestä johtuvien ulkoisvaikutusten vuoksi. Ne pystyvät liikennöimään entistä useammilla suorilla ja koneenvaihtoa edellyttävillä reiteillä, vuorotiheys ja kapasiteetti kasvavat ja yhteydet paranevat.

21. Liittoutumasopimuksen tekemisen jälkeen osapuolet ovatkin aloittaneet välilaskuttomat lennot ainakin neljällä reitillä, lisänneet vuorotiheyttä useilla muilla välilaskuttomilla reiteillä ja lisänneet huomattavasti koneenvaihtoa edellyttävää reittitarjontaansa. Koneenvaihtoa edellyttäviä yhteyksiä ovat parantaneet aikataulujen parempi synkronointi, lyhyemmät odotusajat koneenvaihdon yhteydessä ja liittoutuman muiden jäsenten yhteysliikenne, jonka ansiosta liittoutuma pystyy tarjoamaan uusia lentoyhteyksiä.

22. Lisäksi liittoutuma on tuonut kustannussäästöjä muun muassa maahuolintapalvelujen yhdistämisen, markkinointi- ja jakelukustannusten vähentymisen sekä polttoaineen, kaluston ja catering-palvelujen yhteishankintojen myötä.

ii) Liittoutuma hyödyttää myös kuluttajia

23. Osapuolten mukaan matkustajille on suoraa hyötyä osapuolten tarjoamien palvelujen parantumisesta. Lisäksi osapuolet ovat alkaneet tarjota uusia asiakaspalveluja, kuten matkustajien ja matkatavaroiden automaattinen lähtöselvitys määräpaikkaan asti, yhdenmukaiset lennonaikaiset palvelut ja keskitetyt tiedot liittoutumaan kuuluvien lentoyhtiöiden lennoista ja matkustajista; asiakkailla on näin mahdollisuus käyttää minkä tahansa liittoutumaan jäsenen (eikä vain "oman" lentoyhtiönsä) lentoasemapalveluja.

24. Osapuolten mukaan asiakkaat tulevat hyötymään myös kustannussäästöistä, jotka siirretään lentojen hintoihin muiden lentoyhtiöiden kanssa käytävän kilpailun vaikutuksesta.

iii) Liittoutuma ei aseta Lufthansalle, SAS:lle ja Unitedille sellaisia rajoituksia, jotka eivät ole välttämättömiä liittoutumasta tavoitellun hyödyn saavuttamiseksi

25. Osapuolet ilmoittavat, että koska niiden tavoitteena on muodostaa integroitu verkko, liittoutumaa ei voida järjestää siten, että osapuolet voisivat edelleen kilpailla itsenäisesti millään markkinoilla.

iv) Liittoutuma ei anna osapuolille mahdollisuutta poistaa kilpailua lentoliikennemarkkinoiden merkittävältä osalta

26. Osapuolten mukaan liittoutuma ei poista kilpailua miltään lentoliikennemarkkinoiden merkittävältä osalta. Komission esiin tuomien kilpailuongelmien ratkaisemiseksi osapuolet ovat kuitenkin itse ehdottaneet jäljempänä kuvailtujen sitoumusten antamista.

27. Sitoumukset liittyvät kaikkiin edellä mainittuihin reitteihin lukuun ottamatta reittiä Kööpenhamina-Chicago. Osapuolten mukaan suora liikenne tällä reitillä on liian vähäistä (58049 matkustajaa vuonna 2001), jotta Unitedia voitaisiin pitää mahdollisena markkinoille tulijana. Lisäksi koneenvaihtoa edellyttävät yhteydet kilpailevat tehokkaasti suorien lentojen matkustajista tällä reitillä. Sitä paitsi Kööpenhaminan ja Chicagon välisellä reitillä ei osapuolten mukaan ole sääntelystä johtuvia rajoituksia koneenvaihtoa edellyttävien yhteyksien tarjoamiselle, koska Tanskan viranomaiset eivät sääntele kuudennen vapauden mukaisen liikenteen hintoja millään tavalla, eikä tulo- ja lähtöajoille olisi rajoituksia kyseisillä kentillä. Näistä syistä osapuolet katsovat, että liittoutuma ei poista kilpailua eikä niiden mielestä korjaustoimenpiteisiin ole aihetta.

6. OSAPUOLTEN EHDOTTAMAT SITOUMUKSET

28. Osapuolet ovat tarjoutuneet luopumaan tulo- ja lähtöajoista Frankfurtin lentoasemalla, jotta mahdolliset uudet tulokkaat saisivat tilaisuuden tarjota uutta tai täydentävää välilaskutonta tai koneenvaihtoa edellyttävää(11) säännöllistä reittihenkilöliikennettä. Osapuolet ovat erityisesti tarjoutuneet luopumaan riittävästä määrästä tulo- ja lähtöaikoja, jotta kilpaileva lentoyhtiö voi aloittaa yhden uuden päivittäisen vuoron kaupunkiparien Frankfurt-Chicago, Frankfurt-Los Angeles ja Frankfurt-San Francisco välillä ja kaksi lisävuoroa Frankfurtin ja Washingtonin välillä. Tulo- ja lähtöajoista luopumisen ehtona on se, että mahdollinen uusi tulokas voi osoittaa, että se ei ole pystynyt hankkimaan tällaisen kilpailevan liikenteen aloittamiseksi tarvittavia tulo- ja lähtöaikoja aikojen tavanomaisella jakamismenettelyllä, vaikka se on tehnyt niiden saamiseksi kaiken, mitä siltä voidaan kohtuudella edellyttää.

29. Lisäksi osapuolet ovat sitoutuneet ottamaan välilaskuttomia lentoja liikennöivän uuden tulokkaan kanta-asiakasohjelmansa jäseneksi ja tarjoamaan sille yhtiöidenvälistä sopimusta. Osapuolet ovat tarjoutuneet myös pidättymään osallistumasta IATA:n hintaneuvotteluihin näiden reittien osalta.

30. Ehdotettujen sitoumusten mukaan mitä tahansa liikenteenharjoittajaa, jolla on oikeus harjoittaa matkustajaliikennettä ainakin yhden EU:n jäsenvaltion ja Yhdysvaltojen välillä pidetään mahdollisena ehdokkaana, kunhan se ei ole osapuolten laillisessa määräysvallassa eikä sillä ole franchise-sopimusta niiden kanssa eikä se ole niiden kumppani missään liittoutumassa.

7. SÄÄNTELYÄ KOSKEVAT MUUTOSEHDOTUKSET

31. Saksan ilmailuviranomaiset vaativat, että koneenvaihtoa edellyttävien lentojen julkaistut hinnat ilmoitetaan niille, ja saattavat kieltää hinnat, jotka ovat halvempia kuin samalla reitillä kolmannen tai neljännen vapauden mukaisia palveluja tarjoavien saksalaisten tai yhdysvaltalaisten liikenteenharjoittajien välilaskuttomien lentojen hinnat(12). Jotkin potentiaaliset kilpailijat ovat pitäneet mahdollisuutta, että koneenvaihtoa edellyttävien (kuudennen vapauden(13) mukaisten) lentojen hintoja säännellään, markkinoille tulon esteenä.

32. Näiden kilpailuongelmien ratkaisemiseksi Saksan hallitus on ilmoittanut, että se ei aio säännellä koneenvaihtoa edellyttävien lentojen hintoja neljällä edellä mainitulla Frankfurtin ja Yhdysvaltojen välisellä reitillä. Saksan hallitus on asettanut ilmoituksensa ehdoksi sen, että saksalaiset liikenteenharjoittajat saavat kuudennen vapauden mukaisten lentojen hintasääntelyn osalta samanlaisen kohtelun vastaavanlaisissa tilanteissa muilla ETA-markkinoilla, kun komission arvio vastaavista Atlantin ylittävistä liittoutumista tätä edellyttää.

8. KOMISSION AIKOMUS

33. Edellä esitetyn perusteella komissio aikoo suhtautua myönteisesti Lufthansan, SAS:n ja Unitedin liittoutumaan ja lopettaa vireillä olevan 85 artiklan mukaisen menettelyn.

34. Komission tässä asiassa omaksuma kanta ei vaikuta komission kantaan yhteisöjen tuomioistuimessa useita jäsenvaltioita vastaan vireillä olevissa open skies -sopimuksia koskevissa asioissa etenkään sen suhteen, ovatko jäsenvaltioiden (mm. Saksan) ja Yhdysvaltain väliset kahdenväliset open skies -sopimukset EY:n oikeuden vastaisia.

35. Ennen 85 artiklan mukaisen menettelyn lopettamista komissio antaa kuitenkin asianomaisille mahdollisuuden esittää huomautuksensa kuukauden kuluessa tämän tiedonannon julkaisemisesta Euroopan yhteisöjen virallisessa lehdessä. Huomautukset on toimitettava viitteellä "asia COMP/D-2/36.201 - LH/SAS/UA" seuraavaan osoitteeseen: Euroopan komissio Kilpailun pääosasto

Yksikkö D2 (Liikenne)

toimisto J 70 2/237 B - 1049 Bruxelles/Brussel Faksi (32-2) 296 98 12 Sähköposti: Monique.Negenman@cec.eu.int

(1) Asiat COMP/D-2/36.076/LH/UA ja COMP/D-2/36.078/SAS/UA.

(2) Asia COMP/D-2/36.201.

(3) EYVL C 289, 2.10.1996, s. 8.

(4) EYVL C 239, 30.7.1998, s. 5.

(5) Muut jäsenet ovat Air Canada, Air New Zealand, All Nippon Airways (ANA), Ansett Australia, Austrian Airlines, British Midland, Lauda Air, Mexicana Airlines, Singapore Airlines, Thai Airways International, Tyrolean ja Varig Brazilian Airlines.

(6) Kuten edellä todettiin, yhteenveto sopimuksista on julkaistu EYVL:ssä (ks. alaviite 1).

(7) Luvut perustuvat vuoden 2000 MIDT-varaustietoihin.

(8) Sen enempää kuin millään muullakaan reitillä, jolla on potentiaalista päällekkäisyyttä, ja johon viitataan edellä alaviitteessä 4 tarkoitetussa tiedonannossa.

(9) Quality of service index.

(10) EY:n perustamissopimuksen 85 artiklan puitteissa komissiolla ei ole toimivaltaa myöntää EY:n perustamissopimuksen 81 artiklan 3 kohdan mukaista poikkeusta. Määritelläkseen, onko EY:n kilpailuoikeutta rikottu ja mitkä toimenpiteet ovat välttämättömiä rikkomisen lopettamiseksi, komission on kuitenkin sovellettava kaikkia EY:n perustamissopimuksen 81 artiklan periaatteita.

(11) Vaihtoaika enintään 150 minuuttia.

(12) Kolmas vapaus tarkoittaa oikeutta kuljettaa matkustajia liikenteenharjoittajan kotimaasta toiseen maahan ja neljäs vapaus oikeutta kuljettaa matkustajia kotimaahan.

(13) Kuudes vapaus tarkoittaa kolmannen ja neljännen vapauden yhdistelmää eli lentoyhtiön oikeutta kuljettaa matkustajia kotimaansa kautta kahden muun maan välillä.